《初秋夜坐》
宋代·杨学李

青灯伴微吟，烦暑犹蒸炊。
风声如山雷，怒落窗西篱。
砌蛩泣候莎，老树鸣高枝。
桂魄忽婵娟，夜气侵凉絺。
莼羹岂不怀，未了一载痴。
依依游子情，堂萱重驰思。
只将冰雪心，或可为母慈。
清白为家箴，夫岂世俗知。
南来秋复秋，賸喜瓜及期。
娱亲已可望，须记思亲时。

作者简介：杨学李，字希圣，号明斋，眉山（今属四川）人（《元诗选》癸集）。宋遗民。从作品观察，元时曾为贺州地方官。今录诗四首。